Svrček, Miloš, poslanec NR SR (2022-06-28):
Ďakujem pekne za slovo, pán predseda. Vážené kolegyne a vážení kolegovia, vážený navrhovateľ, a iste viete, že ak plánujete s vozidlom vycestovať na cesty označené ako diaľnice alebo cesty pre motorové vozidlá, je potrebná diaľničná známka. Diaľničná známka je na Slovensku digitálna a dá sa kúpiť pomocou internetu, mobilnej aplikácie alebo na vybraných poštách a čerpacích staniciach pri platbe hotovosťou. Zakúpením elektronickej diaľničnej známky sa vozidlo dostane do centrálnej evidencie a elektronickú diaľničnú známku nemusíte lepiť na čelné sklo auta a ani si ju inštalovať vo vozidle žiadnou platobnou jednotkou. Keďže systém diaľničných známok je elektronický, na dodržiavanie tejto povinnosti nedozerá len polícia, ale aj kamerový systém priamo na spoplatnených cestách úsekov. Pokuta za jazdu bez diaľničnej známky sa pohybuje od 100 euro až do 500 euro a v blokovom konaní od 50 do 200 euro. Priestupok rieši príslušný okresný úrad a v blokovom konaní policajná hliadka. Ak jazdí bez diaľničnej známky cudzinec, priestupok rieši okresný úrad v kraji, v obvode ktorého jazdil bez diaľničnej známky. Peniaze potom priamo poputujú do štátnej kasy, pochopiteľne. Pokuta za jazdy bez diaľničnej známky sa môže riešiť aj v správnom konaní. Vtedy je pokuta za správny delikt od 150 do 500 euro a na rozdiel od minulosti sa ukladá len jedna pokuta. Viac pokút môžete udeliť len v prípade, ak bez známky jazdil na viacerých vozidlách daný vodič. Konanie o uložení pokuty možno začať do 60 odo dňa porušenia povinnosti. Pri určovaní výšky tejto pokuty sa prihliada, samozrejme, na závažnosť, spôsob, čas trvania a následky porušenia povinnosti. Tak hovorí zákon o diaľničnej známke. Väčšinu práce pri kontrole diaľničných známok v súčasnosti vykonáva kamerový systém na diaľniciach a rýchlostných cestách, na ktorých sú tieto zariadenia inštalované. Tie dokážu rozpoznať evidenčné číslo vozidla a porovnať ho s databázou, v ktorej sa toto číslo priraďuje ku kúpenej diaľničnej známke. Systém tak ľahko identifikuje vozidlo, ktoré jazdí bez známky. Okresný úrad potom posiela motoristovi sankciu a pokuta za jazdu bez diaľničnej známky je v tomto prípade vždy 150 euro. Ak tento predpis poruší cudzinec s vozidlom, ktoré je evidované v inom členskom štáte Európskej únie alebo v tom európskom hospodárskom priestore, tak pokutu dostane v úradnom jazyku svojej domovskej krajiny. Vozidlo ale môže v praxi jazdiť bez... po diaľnici alebo rýchlostnej ceste aj celý mesiac a dostane za to len jednu pokutu. Keby to vodič urobil aj v ďalšom mesiaci, automaticky dostane ďalšiu pokutu. Pokuta sa totiž tiež posiela za každé vozidlo, na ktorom tento vodič na tomto motorovom vozidle tento právny predpis poruší. Navyše ju môže motorista dostať aj za posledné dva roky spätne. Ľudia ale majú možnosť zaplatiť menej, ak pokutu uhradia do 15 dní odo dňa jej uloženia, a vtedy stačí zaplatiť 100 eur, štát tak za skoršie zaplatenie odpustí 50 euro. Tým, že som teraz vysvetlil, akým spôsobom a procesom prechádza alebo sa aplikuje celý tento proces, prechádzame aj k tejto navrhovanej právnej úprave od pána poslanca. Osobne si myslím, že je spravodlivé, ak by prišla do aplikácie alebo do aplikačnej praxe takáto právna úprava, nebudem tu hovoriť definície alebo benefity, tie sú uvedené v dôvodovej správe a možno záverom by som chcel pánovi navrhovateli... navrhovateľovi odporučiť, že v prípade, ak by sa Národná rada uzniesla, že by z prvého čítania do druhého čítania prešiel tento návrh, tak ideálne by bolo tiež stretnúť sa možno s predstaviteľmi Ministerstva dopravy a výstavby Slovenskej republiky, Národnej diaľničnej spoločnosti a možno aj ministerstva vnútra, pretože je to celý komplex prepojený medzi jednotlivými informačnými systémami a určite to bude mať aj dopad, táto právna... alebo zmena právnej úpravy na celý tento proces, ktorý som tu vysvetľoval. Čiže určite odporúčam potom skontaktovať sa aj s predstaviteľmi týchto rezortov a v prípade, ak Národná rada odsúhlasí, že by to išlo do druhého čítania, určite v rámci rokovania výborov možno viac... možno vyšpecifikovať ešte prípadné zmeny pozmeňujúcimi návrhmi po stretnutiach s ministerstvom dopravy, pretože sám môžem z vlastnej skúsenosti povedať, keď som pred rokom dával zmenu zákona, ktorým sa riešila prenositeľnosť evidenčných čísiel vozidiel, malo to enormný zásah na jednotlivé informačné systémy a práve aj z toho dôvodu musela byť posunutá neskoršie účinnosť z 1. marca tohto roku na 1. januára 2023. Takže za mňa môžem povedať, pán poslanec Taraba, veľmi legitímny návrh, spravodlivý návrh, pre vodičov, myslím si, že tým, že keď sa zaplatí pokuta, automaticky sa potom dostane aj, alebo dostane tento vodič diaľničnú známku, si myslím si, že je to určite legitímne, a jak tiež ide v podstate o špecifikum, je to opozičný návrh, ale myslím si, že mala... mal by tento návrh dostať možnosť ísť do druhého čítania, tak aby sme sa mohli baviť potom o ďalších prípadných zmenách. Ďakujem pekne za pozornosť.